ANEXĂ

DOCUMENT UNIC

„AYRSHIRE NEW POTATOES”/„AYRSHIRE EARLIES”

Nr. UE: PGI-GB-02286 – 31.1.2017

DOP ( ) IGP ( X )

1. Denumire (denumiri)

„Ayrshire New Potatoes”/„Ayrshire Earlies”

2. Statul membru sau țara terță

Regatul Unit

3. Descrierea produsului agricol sau alimentar

3.1. Tipul de produs

Clasa 1.6. Fructe, legume și cereale în stare proaspătă sau prelucrate

3.2. Descrierea produsului căruia i se aplică denumirea de la punctul 1.

Denumirea „Ayrshire New Potatoes”/„Ayrshire Earlies” se referă la cartofii timpurii din specia Solanum tuberosum, din familia Solanaceae, cultivați în comitatul Ayrshire, în partea de sud-vest a Scoției. Aceștia trebuie să fie plantați, cultivați și recoltați în aria geografică delimitată.

„Ayrshire New Potatoes”/„Ayrshire Earlies” sunt cultivați din soiurile de semințe de bază catalogate în registrele naționale de soiuri ale statelor membre ale UE. Principalele soiuri utilizate și cota lor de piață estimată sunt în prezent Epicure (8 %), Casablanca (40 %), Isle of Jura (12 %) și Maris Peer (40 %). Soiurile se pot modifica pe măsură ce caracteristicile de înmulțire se adaptează, însă acestea vor fi incluse în soiurile de bază pentru „Ayrshire New Potatoes”/„Ayrshire Earlies” în mare parte în funcție de caracteristicile descrise în cele ce urmează, precum și de posibilitatea de a putea fi recoltați în perioada mai - iulie.

„Ayrshire New Potatoes”/„Ayrshire Earlies” au un nivel relativ scăzut de substanță uscată, de până la 20 %. Conținutul de substanță uscată variază în funcție de soi, maturitate și anotimp.

„Ayrshire New Potatoes”/„Ayrshire Earlies” au dimensiuni mici (15-65 mm în diametru), formă rotundă sau ovală și coajă moale. Aceștia au o savoare și o aromă distinctive, pronunțate, de pământ și de alune. Au o textură cremoasă și fermă, determinată de conținutul scăzut de amidon, de 10-15 %. Conținutul de amidon variază în funcție de soiuri și de anotimp. Datorită conținutului scăzut de amidon, „Ayrshire New Potatoes”/„Ayrshire Earlies” sunt ideali pentru fierbere și în situațiile în care este necesar să își păstreze forma (de exemplu, în salate). Culoarea miezului diferă de la alb la crem, în funcție de soi, fiind omogenă.

„Ayrshire New Potatoes”/„Ayrshire Earlies” sunt recoltați de la începutul lunii mai până la sfârșitul lunii iulie, înainte de recoltarea cartofilor din cultura principală. Prima cultură recoltată în luna mai este vândută fără spălare, pentru a proteja coaja moale a cartofilor. Conținutul în sol este de maximum 1 % din greutatea tuberculilor. Pe măsura trecerii timpului, coaja cartofului devine suficient de tare pentru a permite spălarea.

„Ayrshire New Potatoes”/„Ayrshire Earlies” sunt comercializați fie în vrac, fie ambalați pe categorii de greutate, ultima dată în care pot fi comercializați către consumatorii finali fiind ultima zi a lunii iulie.

3.3. Hrană pentru animale (doar în cazul produselor de origine animală) și materii prime (doar în cazul produselor prelucrate)

—

3.4. Etape specifice ale producției care trebuie să se desfășoare în aria geografică delimitată

„Ayrshire New Potatoes”/„Ayrshire Earlies” trebuie să fie plantați, cultivați și recoltați în aria geografică delimitată.

3.5. Norme specifice privind felierea, răzuirea, ambalarea etc. a produsului la care se referă denumirea înregistrată

—

3.6. Norme specifice privind etichetarea produsului la care se referă denumirea înregistrată

Etichetarea trebuie să includă fie termenul „Ayrshire New Potatoes”, fie termenul „Ayrshire Earlies”.

4. Delimitarea concisă a ariei geografice

Regiunea Ayrshire, situată în partea de vest a Scoției, în limitele geografice ale autorităților locale North, East și South Ayrshire Councils. Comitatul Ayrshire se învecinează la vest cu Firth of Clyde și se întinde între localitățile costiere Skelmorlie în nord până la Ballantrae în sud și Glenbuck în est. Din comitat fac parte, de asemenea, Insula Arran și Insulele Cumbrae.

5. Legătura cu aria geografică

Legătura „Ayrshire New Potatoes”/„Ayrshire Earlies” cu aria geografică se bazează pe calitatea și reputația produsului. „Ayrshire New Potatoes”/„Ayrshire Earlies” au o reputație solidă, marcând începutul aprovizionării cu cartofi noi scoțieni timpurii. Se consideră că mai mulți factori au influențat savoarea „Ayrshire New Potatoes”/„Ayrshire Earlies”, printre care se numără solul ușor, climatul temperat, îngrășămintele, recoltarea timpurie și viteza de livrare pe piață.

Savoarea distinctivă a „Ayrshire New Potatoes”/„Ayrshire Earlies” este influențată de perioada de vegetație scurtă. Climatul temperat și solul unic din Ayrshire permit plantarea, cultivarea și recoltarea „Ayrshire New Potatoes”/„Ayrshire Earlies” la începutul anului, mai devreme decât în alte părți ale Scoției.

Ayrshire s-a aflat în centrul industriei scoțiene (și din Regatul Unit) a cartofilor, cultivarea acestora fiind consemnată prima dată în Scoția într-un registru comercial datând din 1793. Zona geografică oferă prima producție comercială a anului de cartofi cultivați în Scoția, iar „Ayrshire New Potatoes”/„Ayrshire Earlies” sunt renumiți în întreaga țară pentru calitatea și savoarea lor, reprezentând de asemenea un simbol al noului sezon. În documentele istorice și în presa actuală, precum și în alte publicații, acest produs este, de asemenea, cunoscut sub numele de „South West Earlies” și „Early Ayrshires”.

Datorită solului nisipos ușor și încălzirii timpurii datorate influenței Curentului Golfului, fermele din Ayrshire, în special cele situate de-a lungul coastei Ayrshire, au putut întotdeauna să planteze cartofii cu câteva săptămâni mai devreme decât în alte părți ale Scoției. Ciclul inițial al cultivării cartofului consta din plantare în luna iunie și recoltare la jumătatea toamnei.

În cartea „A Corner of Carrick”, de James A. Guthrie, există un capitol intitulat „The Early Ayrshires”. Acest capitol oferă informații privind comercializarea cartofilor timpurii și privind modul în care, în 1857, doi fermieri din Ayrshire (Dunlop și Hannah) au vizitat Insulele Canalului (unde fermierii plantau culturi timpurii de mai mulți ani) pentru a studia modul în care aceștia cultivau cartofi atât de timpuriu la începutul anului.

În 1881, a fost promovată o nouă metodă, denumită încolțire, care să ajute la cultivarea timpurie a cartofilor, aceasta fiind adoptată și implementată în zonă de numeroși fermieri din Ayrshire. Cu această nouă metodă de cultivare, ciclul de plantare începe devreme, în luna februarie. Aceasta permite ca prima recoltă a „Ayrshire New Potatoes”/„Ayrshire Earlies” să se obțină în a doua jumătate a lunii mai în zonele costiere din Ayrshire, recoltarea avansând treptat către interior pe măsura trecerii timpului.

Presa a relatat despre cartofii timpurii cultivați în Ayrshire încă din 1857, când North British Agriculturalist și Edinburgh Evening News au menționat producția de cartofi ca fiind „practicată extensiv de-a lungul coastei în solurile ușoare și timpurii”. După aproape 100 de ani, un articol intitulat South-West Earlies Win The Race din The Glasgow Herald Agriculture Survey (1 februarie 1956) preciza: „De aproape un secol, cultura cartofilor timpurii a jucat un rol foarte important în economia agricolă a părții de sud-vest a Scoției”.

În Parohia Maybole din Ayrshire, cultura „Ayrshire New Potatoes”/„Ayrshire Earlies” era considerată „principala ocupație” în 1951, potrivit studiului The Statistical Account of Scotland de John Strawhorn și William Boyd. În cartea ei, intitulată Tattie howkers (2005), Heather Holmes afirma: „cultivarea de cartofi timpurii («earlies») a devenit sinonimă cu ținutul Ayrshire, la fel ca termenii «Ayrshires» și «Ayrshire potatoes»” și producția acestora reprezenta o „ramură specializată și intensivă a agriculturii din Ayrshire”. În 1901, North British Agriculturalist a relatat că în Girvan, cartoful era „un (produs) foarte important în district”. Subtitlul cărții Old West Kilbride de Molly Blyth este „The Tattie Toon” datorită legăturii dintre acest oraș costier din Ayrshire și cultivarea cartofilor și, în special, a „Ayrshire New Potatoes”/„Ayrshire Earlies”.

De asemenea, acest produs a fost menționat și într-un articol de pe site-ul web Farming UK care afirma: „Fiind sinonimi cu vara, cartofii noi de Ayrshire sunt considerați de foarte multă lume ca fiind unul dintre soiurile de cartofi cu gustul cel mai fin și sunt foarte căutați pe durata sezonului lor de opt săptămâni”.

Există multe site-uri web care oferă rețete pe bază de „Ayrshire New Potatoes”/„Ayrshire Earlies”. După cum afirmă Red. Book Recipes, „cartofii noi timpurii din Ayrshire sunt printre cei mai buni din Regatul Unit”. Site-ul web oferă detalii referitoare la cartofii timpurii, precum și instrucțiuni de gătire a cartofului perfect.

Trimitere la publicarea caietului de sarcini

[articolul 6 alineatul (1) al doilea paragraf din prezentul regulament]

https://www.gov.uk/government/uploads/system/uploads/attachment_data/file/641216/protected-food-name-ayrshire-earlies-spec.pdf